Diari Oficial de la Generalitat Valenciana


Sumari del DOGV 5303, del 14-07-2006 (2006/7968)

RESOLUCIÓ de 3 de juliol de 2006, de la Direcció General d'Administració Autonòmica, per la qual s'obri termini d'integració en la borsa d'ocupació temporal per al nomenament de funcionaris interins, grup A, sector administració general i d'actualització i aportació de nous mèrits.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5303

Data del DOGV
:   14-07-2006

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2006/7968


Organisme emissor
:   Conselleria de Justícia, Interior i Administracions Públiques

Tipus de document
:   Resolució

RESOLUCIÓ de 3 de juliol de 2006, de la Direcció General d'Administració Autonòmica, per la qual s'obri termini d'integració en la borsa d'ocupació temporal per al nomenament de funcionaris interins, grup A, sector administració general i d'actualització i aportació de nous mèrits. [2006/S7968]  
L'Orde de 17 de gener de 2006, de la Conselleria de Justícia, Interior i Administracions Públiques, sobre regulació de borses d'ocupació temporal per a proveir provisionalment llocs de treball de l'administració del Govern Valencià disposa, en l'apartat u del seu article 6, que les borses de treball es convocaran mitjançant una resolució de la Direcció General d'Administració Autonòmica.   
L'apartat u de l'article 5 de l'esmentada Orde, estableix que les borses de treball d'ocupació temporal estaran constituïdes, d'una banda, pel personal que havent participat en els processos selectius per a l'ingrés en l'administració del Govern Valencià, convocats després de l'entrada en vigor del Decret 33/1999, de 9 de març, del Govern Valencià, hagen aprovat algun exercici i acrediten els requisits que li van ser exigits per a participar en el procés selectiu i, d'un altre, pel personal interí i contractat laboral temporal cessat, així com el que resulte desplaçat o cessat com a conseqüència dels processos derivats del Pla d'Estabilitat Laboral, regulat en la disposició transitòria sisena de la Llei de Funció Pública Valenciana, introduïda mitjançant una Llei 16/2003, així com de les proves selectives de les ofertes d'Ocupació Pública de 1999 i subsistents de 2000.   
Mitjançant ordes de 30 de gener de 2003, de la Conselleria de Justícia i Administracions Públiques, es van convocar proves selectives d'accés al grup A, sector administració general, torns d'accés lliure (Convocatòria 1/2000), discapacitats (Convocatòria 2/2000) i promoció interna (Convocatòria 3/2000).  
A proposta del Tribunal de Selecció de les referides proves mitjançant sengles resolucions de data 1 de juny de 2005, es publiquen les relacions definitives d'aspirants aprovats que han superat el Concurs Oposició en els torns lliure, de promoció interna i discapacitats.  
Per tant, i fent ús de les facultats que té conferides, aquesta Direcció General d'Administració Autonòmica resol:   
Primer  
Convocar els aspirants que hagen superat algun exercici o alguna part de les proves obligatòries i eliminatòries dels processos selectius d'accés al grup A, sector administració general, convocats mitjançant ordes de 30 de gener de 2003, de la Conselleria de Justícia i Administracions Públiques, convocatòries 1/2000, 2/2000 i 3/2000, torns d'accés lliure, discapacitats, i promoció interna, respectivament, perquè, en el termini de deu dies, comptats a partir de l'endemà al de la publicació de la present Resolució en el Diari Oficial de la Generalitat, aporten sol·licitud d'integració en la borsa del grup A, sector administració general, convocada mitjançant una Resolució de 26 de gener de 2005, de la Direcció General d'Administració Autonòmica, junt amb la documentació acreditativa dels mèrits a què fa referència l'apartat quart, sempre que no es troben en actiu en la categoria que es convoca.  
Segon  
Obrir el termini d'actualització previst en l'article 9 de l'Orde de 17 de gener de 2006, de la Conselleria de Justícia, Interior i Administracions Públiques, sobre regulació de borses d'ocupació temporal per a proveir provisionalment llocs de treball de l'administració del Govern Valencià, perquè el personal actualment integrant de l'esmentada borsa puga aportar nous mèrits, si els tinguera, fins a la data d'acabament del termini de presentació de sol·licituds establit en l'apartat anterior.  
Tercer  
1. Per a formar part de la borsa cal posseir els requisits exigits en la convocatòria de les proves selectives del grup A, sector administració general, a què es fa referència en l'apartat primer. A més, per al nomenament com a funcionaris interins, hauran de reunir els requisits legals i reglamentaris indispensables per a exercir el lloc.   
2. La possessió dels requisits s'acreditarà abans de la formalització del nomenament, en el termini que a aquest efecte es concedisca, llevat que ja consten acreditats davant de la Direcció General d'Administració Autonòmica, i en aquest cas, bastarà al·legar-los i indicar quan i a quins efectes es va presentar la documentació justificativa.   
3. L'orde de prelació en la formació de la borsa s'obtindrà del resultat de la suma de la puntuació obtinguda, d'acord amb el barem de mèrits que es desenvolupa en l'apartat següent. En cas d'igualtat de puntuació, primarà l'obtinguda pel personal discapacitat. Si l'empat es produeix entre persones discapacitades, s'elegirà la de major percentatge de minusvalidesa. Si encara persisteix l'empat, caldrà ajustar-se a la puntuació obtinguda en cada apartat del barem començant pel primer. Finalment, es dirimirà a favor del sol·licitant de major edat.   
Quart   
Els aspirants seran ordenats prenent en consideració els següents mèrits i situacions:   
1. Experiència professional:   
Temps de serveis prestats en llocs de treball del grup A, sector administració general, i naturalesa funcionarial de l'administració del Govern Valencià, o dels seus organismes autònoms, les competències dels quals, en matèria de personal, les exercisca la Conselleria de Justícia, Interior i Administracions Públiques, segons el que disposa l'article 27 de la Llei de Funció Pública Valenciana: 0,35 punts per cada mes complet de servei en actiu.  
Temps de serveis prestats en llocs de treball de l'administració del Govern Valencià, o dels seus organismes autònoms, les competències dels quals, en matèria de personal, les exercisca la Conselleria de Justícia, Interior i Administracions Públiques, segons el que disposa l'article 27 de la Llei de Funció Pública Valenciana, no previstos en l'anterior apartat: 0,13 punts per cada mes complet de servei en actiu.   
Temps de serveis prestats en altres administracions públiques en llocs que pertanguen al grup A, sector administració general i naturalesa funcionarial: 0,05 punts per cada mes complet de servei en actiu.   
El màxim de punts a obtindre pel present apartat serà de 28 punts.   
2. Proves selectives   
Per cada exercici superat en les proves selectives per a l'ingrés en l'administració del Govern Valencià, grup A, sector administració general, convocatòries 1/2000 i 2/2000: 6,5 punts.   
Els aspirants de la Convocatòria 3/2000 pel torn de promoció interna realitzaran el càlcul dividint el nombre d'exàmens aprovats pel total de punts a obtindre en aquest apartat.   
El màxim de punts a obtindre pel present apartat serà de 13 punts, sense que, en cap cas, no puguen computar-se exercicis superats de dues convocatòries diferents.  
3. Valencià:  
El coneixement de valencià es puntuarà d'acord amb la distribució següent:   
Certificat de coneixement oral: 0,75 punts.   
Certificat de grau elemental: 1 punt.   
Certificat de grau mitjà: 2 punts.   
Certificat de grau superior: 4 punts.   
Només es computarà el certificat de major nivell.   
4. Idiomes comunitaris  
Pel coneixement d'idiomes comunitaris, fins a 2 punts, a raó de 0,40 punts per curs o la seua equivalència, si es tracta de cicles d'escola oficial d'idiomes, així com 0,40 punts per cada 12 crèdits d'idioma comunitari, corresponent a títol oficial expedit per la universitat, de llicenciatura en les distintes filologies, o de mestre: especialitat llengües estrangeres, sempre que els dits títols no hagen sigut objecte de valoració per un altre apartat del barem.   
5. Altres titulacions   
Per la possessió de títols acadèmics iguals o superiors al que siga exigit per a l'exercici dels llocs a cobrir: 1,5 punts per títol, fins a un màxim de 3 punts.  
6. Personal discapacitat:  
Quan el grau de minusvalidesa siga igual o superior a 33%: 5 punts.  
Quan el grau de minusvalidesa siga igual o superior al 65%: 10 punts.  
Cinqué  
Els mèrits que s'acaben de relacionar s'acreditaran:   
1. Experiència professional: certificats oficials expedits per l'òrgan competent de l'administració corresponent.   
Només als efectes del present barem, els llocs de treball la naturalesa jurídica dels quals s'haja modificat es considerarà que sempre han tingut la mateixa que posseïsquen en el moment de sol·licitud d'integració en la borsa.   
2. Proves selectives: sense perjuí del que siga al·legat pels sol·licitants, es comprovarà d'ofici el nombre d'exercicis o alguna part de les proves obligatòries i eliminatòries dels processos selectius del Pla d'Estabilitat superats per cada aspirant.   
3. Valencià: certificats oficials expedits o homologats per la Junta Qualificadora de Coneixements de Valencià.   
4. Idiomes comunitaris: titulacions oficials expedits o homologats per òrgan competent.   
5. Altres titulacions: titulacions acadèmiques oficials expedides per òrgan competent.   
6. Personal discapacitat:  
Certificat justificatiu del grau de minusvalidesa igual o superior al 33% expedit per l'òrgan competent.  
Certificat de capacitats a l'efecte de demanda d'ocupació, o si és el cas, l'acreditació d'haver-lo sol·licitat.  
La documentació haurà d'anar degudament cotejada.   
Sisé  
1. Els aspirants que sol·liciten la seua integració en la borsa hauran de presentar la sol·licitud d'inscripció, el full d'autobaremació i la documentació acreditativa dels mèrits al·legats, si no consten inscrits al Registre de Personal d'aquesta Direcció General, en el termini de deu dies hàbils, comptats a partir de l'endemà al de la publicació de la present Resolució en el Diari Oficial de la Generalitat, a les seus de la Conselleria de Justícia, Interior i Administracions Públiques d'Alacant, Castelló i València o de qualsevol de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.   
En el mateix termini, el personal integrat en la borsa podrà aportar nous mèrits presentant la sol·licitud d'actualització i el full d'autobaremació junt amb la documentació acreditativa d'aquests.   
2. La Comissió de Seguiment de les Borses d'Ocupació Temporal prevista en l'article 12 de l'Orde de 17 de gener de 2006, de la Conselleria de Justícia, Interior i Administracions Públiques, analitzarà les sol·licituds presentades i efectuarà la baremació dels mèrits al·legats, i procedirà a la integració del personal en la borsa d'acord amb la puntuació obtinguda. La composició provisional d'aquesta es farà pública en la pàgina web de la Direcció General d'Administració Autonòmica i en els taulers d'anuncis de la seu central i direccions territorials de la Conselleria de Justícia, Interior i Administracions Públiques.   
3. Els aspirants disposaran d'un termini de 10 dies hàbils per a formular les al·legacions que estimen oportunes en relació amb la puntuació atorgada. La Comissió de Seguiment estudiarà les al·legacions presentades i, en el termini màxim d'un mes, formularà proposta de llista definitiva a la Direcció General d'Administració Autonòmica, que dictarà una resolució que constituïsca definitivament la borsa i ordenarà la seua publicació en els llocs indicats anteriorment.  
4. Una vegada finalitzat el termini establit en el punt anterior, el personal funcionari interí que cesse en l'administració del Consell, o en els seus organismes autònoms, les competències dels quals en matèria de personal les exercisca la Conselleria de Justícia, Interior i Administracions Públiques, disposarà igualment de deu dies hàbils, comptats a partir de l'endemà a la data de notificació o del cessament si aquest és posterior, per a presentar davant de la Comissió de Seguiment de les Borses d'Ocupació Temporal, la sol·licitud d'inscripció en la borsa, el full d'autobaremació i la documentació acreditativa dels mèrits al·legats de la forma prevista en el punt u del present apartat.  
Els mèrits al·legats hauran d'haver-se obtingut amb anterioritat a l'acabament del termini de presentació de sol·licituds que s'obri amb la publicació de la present Resolució.  
El personal cessat que no presente la sol·licitud d'incorporació en el termini previst s'entendrà decaigut en els seus drets.  
Seté  
Les vacants s'oferiran, seguint l'orde de prelació de la borsa, als que tinguen el seu domicili en la mateixa província en què es trobe el lloc vacant, segons les dades que consten en la sol·licitud d'integració en la borsa corresponent. No obstant, els que estigueren interessats a poder obtindre destinació en província o províncies diferents de la del seu domicili, hauran de fer-ho constar expressament, i s'haurà de respectar-se l'orde de prelació segons la puntuació, amb independència de quin siga el domicili de l'aspirant.   
Vuité  
1. La present Resolució posa fi a la via administrativa i en contra cal interposar recurs de reposició, amb caràcter potestatiu, davant del mateix òrgan que l'ha dictat, en el termini d'un mes a partir de l'endemà al de la seua publicació, de conformitat amb els articles 109, 110, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Si no es recorre en reposició i d'acord amb el que disposen els articles 8, 14 i 46 de la Llei 29/1998, Reguladora de la Jurisdicció Contenciosa Administrativa, les persones interessades poden interposar recurs contenciós administratiu davant del Jutjat Contenciós Administratiu de València, en el termini de dos mesos a comptar de l'endemà de la publicació d'aquesta resolució.  
3. Les citacions en els recursos contenciosos administratius que se substancien contra la present Resolució es realitzaran mitjançant la inserció del corresponent edicte en el Diari Oficial de la Generalitat Valenciana.  
València, 3 de juliol de 2006.. El director general d'Administració Autonòmica: Miguel Antonio Crespo Marzal.